text:
ETUKULWA 17
Oshike tashi dulu oku tu etela ehafo lashili?
ATUSHENI otwa hala okukala twa hafa, hasho mbela? — Ndele ovanhu vahapu inava hafa shili. Mbela ou shi shii kutya omolwashike? — Omolwaashi inave lihonga kutya oshike osho tashi dulu oku va etela ehafo. Ohava diladila kutya okulikongela oinima ihapu yopamaliko otaku dulu oku va etela ehafo. Ndele ngeenge va mono oinima yopamaliko, ihava kala alushe va hafa.
Omuhongi Munene okwa popya oshinima sha fimana osho tashi dulu okweetela ovanhu ehafo a ti: “Okuyandja oku nelao komesho yokutambula.” (Oilonga 20:35) Mbela ongahelipi hatu dulu okukala twa hafa? — Ohatu dulu okumona ehafo mokukala hatu yandje nosho yo okukala hatu longele vamwe oilonga yonhumba. Mbela owa kala nale u shii kombinga yaasho? —
Natu diladile moule shi na sha naasho. Mbela Jesus okwa li a hala okutya kutya omunhu oo ta pewa oshali ita ka kala a hafa? — Ahowe, hasho a li a hala okutya ngaho. Mbela oho kala wa hafa ngeenge wa pewa oshali? — Atusheni ohatu kala twa hafa ngeenge twa pewa oshali iwa.
Ndele Jesus okwa ti kutya ohashi kala shihafifa neenghono ngeenge hatu yandje eeshali kuvamwe shi dulife okupewa eeshali. Mbela olyelye to diladila kutya okwa yandja oinima ihapu kovanhu e dule keshe umwe? — Heeno, oJehova Kalunga.
Ombibeli otai ti kutya Kalunga oha “yandjele ovanhu aveshe omwenyo nomufudo noinima aishe.” Ohe tu lokifile odula okudja meulu nohe tu pitifile yo etango laye, opo omiti di kule, notu dule okumona oikulya. (Oilonga 14:17; 17:25) Onghee hano, itashi kumwifa eshi Ombibeli tai ti kutya Jehova ‘oKalunga omunelao’! (1 Timoteus 1:11, OB-1954) Kalunga oha hafele okuyandja oinima kuvamwe. Nafye ohatu ka kala twa hafa ngeenge otwa kala hatu yandje.
Mbela oshike osho hatu dulu okupa vamwe? Oto ti ngahelipi? — Omafimbo amwe eeshali ohadi kala di na ondilo. Ngeenge oshali oyo wa hala okuyandja kuumwe otai di kofitola ou na oku i futa. Onghee hano, ngeenge owa hala okupa umwe oshali ya dja kofitola, ou na okwoongela oimaliwa fiyo osheshi ya wana opo u ka lande oshali oyo.
Ndele haeshali adishe hadi di kofitola. Pashihopaenenwa, ngeenge oku na oupyu efiku olo, okakopi komeva matalala oha ka talaleke omunhu shili. Onghee hano, ngeenge owa pe omunhu oo a fya enota omeva matalala, oto ka mona ehafo olo hali di mokuyandja.
Efiku limwe, otashi dulika meme woye e ku kwafele mu teleke omungome. Otashi ka kala shihafifa okuteleka omungome pamwe nameme woye. Ndele mbela otashi ke ku etela ngoo ehafo linene ngeenge owa li omungome oo oove auke? — Heeno, oto dulu okupa ko umwe womookaume koye komungome oo shi li oshali. Mbela ino hala okuninga ngaho efiku limwe? —
Omuhongi Munene nosho yo ovayapostoli vaye ova li ve shi shii kutya okuyandja oku na elao. Mbela ou shi shii kutya ova li va pa ovanhu shike? — Okwa li ve va po oshinima osho sha denga mbada kuhe na vali. Ova li ve shii oshili kombinga yaKalunga, nova li hava lombwele vamwe kombinga yonghundana iwa nehafo. Ova li have shi ningi nopehe na okupula vamwe ve va pe oimaliwa omolwoilonga oyo va li tava longo.
Efiku limwe, omuyapostoli Paulus nakaume kaye, omuhongwa Lukas, ova li va shakena nomukainhu oo a li a hala okumona ehafo olo hali di mokuyandja. Ova li va shakena naye pomulonga wonhumba. Paulus naLukas ova li va ya komulonga oo, molwaashi ova li va uda kutya oyo onhele yokwiilikanena. Eshi va fika pomulonga oo, ova li va hanga po ovakainhu vamwe ovo va li tava ilikana.
Paulus okwa li a hovela okulombwela ovakainhu ovo onghundana iwa kombinga yaJehova Kalunga nosho yo yOuhamba waYe. Umwe womovakainhu ovo okwa li Lidia, nokwa li ta pwilikine nawa kwaasho Paulus a li ta popi. Konima yefimbo, Lidia okwa li a hala okuningila sha Paulus osho sha li tashi ka ulika kutya okwa li a hokwa shili onghundana iwa oyo a li a udifilwa. Onghee hano, okwa li a indila Paulus naLukas a ti: “Onye ngenge tamu tale nge onda itavela Omwene, ileni hano meumbo lange nye mu kale mo.” Lidia okwa li e va ladipika ve uye meumbo laye. — Oilonga 16:13-15.
Lidia okwa li a hafa eshi ovapiya ovo vaKalunga va li ve uya meumbo laye. Okwa li e va hole molwaashi ova li ve mu kwafela e lihonge kombinga yaJehova naJesus nosho yo shi na sha nanghee ovanhu tava dulu oku ka kala nomwenyo waalushe. Lidia okwa li a hafa eshi a li a pa Paulus naLukas oikulya nosho yo onhele yokutulumukwa. Onghee hano, Lidia okwa li a mona elao mokuyandja molwaashi okwa li a hala okuyandja kuvamwe tashi di komutima shili. Osho osho oshinima shimwe osho tu na okukaleka momadiladilo. Otashi dulika pa kale umwe oo te tu lombwele kutya otu na okuyandja oshali komunhu wonhumba. Ndele ngeenge inatu hala shili okuyandja oshali komunhu oo, itatu ka kala shili twa hafa okuyandja oshali oyo.
Pashihopaenenwa, ongahelipi ngeenge ou na ouleke vonhumba ovo wa hala okulya? Ngeenge onde ku lombwele kutya yandja po vamwe kokaana kamwe, oto ka kala ngoo wa hala oku ka pa? — Ndele mbela ongahelipi ngeenge ou na ouleke vonhumba ndele to shakene nakaume koye umwe oo u hole neenghono? Ndele mbela ongahelipi ngeenge oove mwene wa tokola kutya oto ka pamo kaume koye mouleke voye, mbela osho itashi ke ku hafifa? —
Omafimbo amwe ohatu kala tu hole omunhu wonhumba neenghono nohatu kala twa hala oku mu pa keshe osho tu na. Osho osho naanaa tu na okukala hatu ningi ngaho shi na sha naKalunga, eshi ohole yetu yoku mu hola tai ningi yomoule.
Omuhongi Munene okwa li e shii omukainhu umwe ohepele oo a li e udite ngaho. Okwa li e mu mona motembeli muJerusalem. Omukainhu oo okwa li ashike e na oumaliwa vavali vanini, ndele okwa li a tula oumaliwa ovo moshikefa shomayambidido ile oshali kotembeli. Kape na oo a li e mu lombwela nokutya na yambidide oumaliwa ovo. Ovanhu vahapu ovo va li motembeli kava li nokuli ve shii osho a ninga. Omukainhu oo okwa li a yandja omayambidido, molwaashi okwa li e na ehalo loku shi ninga nokwa li e hole Jehova shili. Osha li she mu etela ehafo eshi a li a yandja oumaliwa ovo. — Lukas 21:1-4.
Ope na eenghedi di lili noku lili omo hatu dulu okuyandja kuvamwe. Mbela ou shii eenghedi donhumba omo hatu dulu oku shi ninga? — Ngeenge otwa kala hatu yandje tashi di komutima, ohatu ka kala twa hafa. Nomolwaasho Omuhongi Munene e tu lombwela a ti: “Yandjeni.” (Lukas 6:38) Ngeenge otwa kala hatu ningi ngaho, ohatu ka hafifa ovanhu vakwetu, nohatu ka kala tu na ehafo linene.
Natu ka leshe omishangwa dimwe odo tadi popi shi na sha nanghee okuyandja haku etele omunhu ehafo, muMateus 6:1-4; Lukas 14:12-14; nosho yo 2 Ovakorinto 9:7.


c: text/html

text:
ETUKULWA 40
Ongahelipi hatu dulu okuhafifa kalunga?
OSHIKE hatu dulu okuninga po opo tu hafife Kalunga? Mbela ohatu dulu ngoo oku mu pa sha? — Jehova okwa ti: “Oifitukuti aishe oyange.” Okwa ti yo: “Oshisilveri oshange noshingoldo oshange.” (Epsalme 24:1; 50:10; Haggai 2:8) Ndele ope na oshinima shonhumba osho hatu dulu okupa Kalunga. Oshike mbela hatu dulu oku mu pa? —
Jehova okwe tu pa emanguluko lokuhoolola ngeenge otwa hala oku mu longela ile hasho. Ihe tu kondjifa tu longe osho a hala tu ninge. Natu kendabale okuuda ko kutya omolwashike Kalunga e tu shita tu kale hatu dulu okuhoolola ngeenge otwa hala oku mu longela ile hasho.
Mbela ou shii omashina oo haa longwa a kale ashike taa longo she likolelela kokushitelwa kwao? Omashina a tya ngaho ohaa ningi keshe osho a shitelwa a ninge, nomolwaasho ihaa dulu okuninga ehoololo. Jehova okwa li ta dulu oku tu shita atusheni twa fa omashina a tya ngaho, hatu ningi ashike osho a hala tu ninge. Ashike Jehova ine tu shita monghedi ya tya ngaho. Mbela ou shi shii kutya omolwashike ine tu shita twa fa omashina a tya ngaho? — Oudanaukifo vamwe navo ova longwa va fa omashina oo twa popya metetekelo. Ngeenge omunhu okwa findi okabande koudanaukifo va tya ngaho, ohava ningi ashike oinima oyo va shitelwa va kale tava ningi. Mbela owa mona nale okadanaukifo ka tya ngaho? — Luhapu ovanhu ohava loloka okudanauka noudanaukifo ovo hava ningi ashike oinima oyo va shitelwa va kale tava ningi. Ndele Kalunga ina hala tu kale hatu dulika kuye molwaashi twa fa omashina oo a shitelwa a kale tae mu longele. Jehova okwa hala tu kale hatu mu longele molwaashi tu mu hole nomolwaashi twa hala okudulika kuye.
Mbela oto diladila kutya Tate yetu womeulu oha kala e udite ngahelipi ngeenge hatu dulika kuye nehalo liwa? — Lombwele nge kutya elihumbato loye ohali kumu ngahelipi ovadali voye? — Ombibeli oya ti kutya okaana okanaendunge ‘otaka hafifa xe’ ndelenee okaana kalai ‘oko oluhodi laina.’ (Omayeletumbulo 10:1) Mbela owa didilika kutya ngeenge to ningi osho meme woye natate woye tave ku lombwele u ninge, ohashi va hafifa? — Ndele mbela ohava kala ve udite ngahelipi ngeenge ito dulika kuvo? —
Paife natu diladile kombinga yaTate yetu womeulu, Jehova. Jehova ohe tu lombwele kutya oshike tu na okuninga opo tu mu hafife. Kufa Ombibeli yoye, ndele to pandje kOmayeletumbulo 27:11. Kalunga ota popi nafye momushangwa oo ta ti: ‘Kala u na eendunge, omumwange, hafifa omutima wange, opo nee handi dulu okunyamukula ovalundili vange.’ Mbela ou shi shii kutya okulundila omunhu osha hala okutya ngahelipi? — Omunhu otashi dulika e ku lundile ile e ku sheke te ku yolo nokupopya kutya ito dulu okuninga oinima oyo wa popya kutya oto dulu okuninga. Mbela Satana oha lundile Jehova ngahelipi? — Natu ka tale kutya ohe shi ningi ngahelipi.
Dimbuluka osho twe lihonga mEtukulwa eti-8 lembo eli kutya Satana okwa hala okukala a fimana nonokutya okwa hala ovanhu aveshe va kale tava dulika kuye. Satana okwa ti kutya ovanhu ohava longele ashike Jehova molwaashi Jehova a udaneka kutya ngeenge ove mu longele ote ke va pa omwenyo waalushe. Eshi Satana a li a ningifa Adam naEva va kale ihava dulika kuJehova, kungaho Satana okwa shonga Jehova. Satana okwa lombwela Kalunga a ti: ‘Ovanhu otave ku longele ashike omolwouwa oo ho va ningile. Penge ashike omhito, opo ndi dule oku va ningifa aveshe va kale itave ku longele vali.’
Oshoshili kutya eendjovo odo di li mokatendo ka tetekela itadi hangwa mOmbibeli kondadalunde. Ndele ngeenge otwa lesha kombinga yomulumenhu Job, otashi ka kala sha yela kutya Satana okwa li a ula Kalunga eendjovo da yukila oko. Satana okwa li ta patana kutya Job ita ka kala omudiinini ngeenge okwa yelekwa, ofimbo Jehova a li e na elineekelo kutya Job ota ka kala omudiinini. Natu pandje Eembibeli detu kuJob etukulwa lo-1 nosho yo eti-2, tu ka tale osho sha li sha ningwa po.
Didilika muJob etukulwa lo-1 kutya Satana okwa li e li meulu eshi ovaengeli va li va ka popya naJehova. Onghee hano, Jehova okwa li a pula Satana a ti: ‘Oto di peni?’ Satana okwa li a nyamukula kutya ota di kokweelaela kwaye kombada yedu. Opo nee Jehova okwa li a pula Satana a ti: ‘Owa didilika ngoo omupiya wange Job, oo ha longele nge noha kukuma owii?’ — Job 1:6-8.
Satana okwa li a hovela okupataneka Kalunga ta ti: ‘Job ohe ku longele ashike molwaashi ehe na omaupyakadi asha. Ngeenge owa kala ino mu amena vali noito mu nangeke vali noupuna, ote ke ku liteeka moipafi yoye.’ Opo nee Jehova okwa li a nyamukula Satana a ti: ‘Eewa Satana, oto dulu okuningila Job keshe osho wa hala, ndele ino mu yahameka nande.’ — Job 1:9-12.
Mbela Satana okwa li a ninga po shike? — Okwa li a xwaxwameka ovanhu vonhumba va vake po eengobe neendongi daJob ndele tava dipaa ovafita ovo va li have di lifa. Opo nee eedi daJob novafita vado ova li va dipawa kokashelu. Konima yefimbo, ovanhu vamwe ova li va vaka po eengamelo daJob ndele tava dipaa ovafita vado. Xuuninwa, Satana okwa li a etifa oshikungulu shomhepo, osho sha li sha hanauna po eumbo omo mwa li ovana vaJob omulongo, ndele aveshe tava file mo. Ashike nonande Job okwa li a ningilwa oinima aishe oyo, ka li a efa po okulongela Jehova. — Job 1:13-22.
Eshi Jehova a li a shakena vali naSatana, Jehova okwa li a popya kutya Job oku li omudiinini natango. Ndele Satana okwa li natango a pataneka Jehova, a ti: ‘Ngeenge owa efa ndi yahameke olutu laJob, ote ke ku liteeka moipafi yoye.’ Okudja opo, Jehova okwa li a efa Satana a yahameke olutu laJob, ndele Jehova okwa li a londwela Satana kutya ina dipaa nandenande Job.
Opo nee, Satana okwa li a ningifa olutu laJob alishe li tumbuke oitumbuka. Oitumbuka yaJob oya li tai nyika nai, nomolwaasho ovanhu kava li va hala okweehena popepi naye. Omukulukadi waJob naye okwa li e mu lombwela nokuli a ti: “Efa Kalunga u fye!” Ovanhu vamwe ovo va li tave liningifa va fa ookaume kaJob ova li ve uya kuJob ndele tave mu ningifa a kale a nyika oluhodi neenghono eshi va li tave mu ula kutya okwa nyona sha kwata moiti eshi a hangwa komaupyakadi oo. Ashike nonande Satana okwa li a etela Job omaupyakadi aeshe oo, Job okwa li a twikila okulongela Jehova noudiinini. — Job 2:1-13; 7:5; 19:13-20.
Mbela oto diladila kutya Jehova okwa li e udite ngahelipi omolwoudiinini waJob? — Jehova okwa li a hafa, molwaashi okwa li ta dulu okulombwela Satana ta ti: ‘Tala kuJob! Ota longele nge nehalo liwa.’ Mbela naave oto ka kala ngaashi Job, oo Jehova a li a dula okupopya kutya oku li oshihopaenenwa osho tashi ulike kutya Satana omunaipupulu? — Oshi li oufembanghenda shili okuyandja enyamukulo komalundilo aSatana eshi a ti kutya ota dulu okuningifa ovanhu aveshe va efe po okulongela Jehova. Jesus naye okwa li a tala ko oshinima sha tya ngaho shi li oufembanghenda.
Omuhongi Munene ka li nande a efa Satana e mu ningife a nyone. Jesus ka li tuu a hafifa Xe! Jehova okwa li ta dulu okupopya shi na sha naJesus ta lombwele Satana ta ti: ‘Tala kOmona wange! Okwa dula okukala omudiinini filufilu kwaame molwaashi oku hole nge!’ Jesus naye ka li tuu a hafa eshi a li a hafifa omutima waXe! Jesus okwa li a dula nokuli okulididimikila efyo komuti womahepeko omolwehafo la tya ngaho. — Ovaheberi 12:2.
Mbela ino hala okukala ngaashi Omuhongi Munene nokuhafifa Jehova? — Hano twikila okulihonga kombinga yaasho Jehova a hala u ninge, noku shi ninga opo u mu hafife.
lesha osho Jesus a li a ninga opo a hafife Kalunga nosho yo osho twa pumbwa okuninga opo tu hafife Kalunga momayeletumbulo 23:22-25; johannes 5:30; 6:38; 8:28; nosho yo 2 johannes 4.

robotstxt: allowed

filter: keep